Er du en af dem, der frygter snefald og bliver lettere svedig ved tanken om at skulle kæmpe dig frem i en trafik, der er udfordret af sne? Så er der godt nyt. DMI advarer torsdag om op til 20 centimeters sne, som kan falde på bare seks timer. Varslet gælder fra torsdag eftermiddag til fredag morgen og dækker stort set hele landet. Bare ikke Nordjylland. Snevejret skal ifølge prognoserne holde sig syd for regionen og kun nå op til Aarhus og Djursland. Nordpå slipper vi for at salte og skovle sne i store mængder. DMI fortsætter deres advarsel med at skrive, at der vil være store regionale forskelle på nedbøren frem til fredag morgen. Værst bliver det på Fyn, dele af Sjælland og i Sydjylland, hvor man må forberede sig på, at vejen kan lukke på grund af snefygning og snedriver, og at den kollektive trafik kan blive aflyst. Generelt forventer DMI mellem fem og 15 centimeter sne til resten af landet. Altså, igen, undtagen Nordjylland.

Referat:
Nordjylland går fri af DMI's varsler om kraftigt snefald torsdag aften og natten til fredag.